Kinders nog nie terug by KZN‑kinderhuiseKinders word uit die kinderhuise verwyder. Foto: Newcastle Advertiser Byna 24 uur nadat die hooggeregshof in Pietermaritzburg beslis het dat sowat 200 kinders na drie van die KwaZulu-Natalse Christelike maatskaplike dienste (CSS) se kinderhuise teruggeneem moet word, sit die bestuur van dié kinderhuise steeds in groot afwagting en wag op die kinders se terugkeer. “Die kinders is nog nie teruggebring nie. Dit is vir my vreemd, want tegnies gesproke gaan die 36 uur-spertyd sedert die hofbeslissing gemaak is môre-oggend so 04:00 se kant verstryk,” sê ds. Gerhard Botha, uitvoerende hoof van CSS. “Maar tegnies gesproke het die departement nog tyd om die kinders terug te bring, so ons wil nie nou druk op hulle plaas nie. Ons sit geduldig en wag vir die kinders se terugkeer.” Maroela Media het vroeër berig die KwaZulu-Natalse departement van maatskaplike ontwikkeling het oor die naweek 146 kinders uit Môrester Ladysmith, 33 kinders uit Môrester Newcastle en 18 kinders uit Huis Meah in Newcastle verwyder nadat die departement glo klagtes van mishandeling en rassisme by een van dié kinderhuise ontvang het. Die departement sê hoewel die bewerings teenoor personeel by die Môrester-kinderhuis in Ladysmith gemaak is, sal die Newcastle-persele ook ondersoek word. Foto: Newcastle Advertiser Die hof het egter beslis die departement moet binne 36 uur nadat die hofbevel gemaak is die kinders na hul onderskeie kinderhuise terugneem en mag nie weer die kinders verwyder nie. Die hof het ook die departement opdrag gegee om ŉ deeglike ondersoek na die bewerings teen die kinderhuis te doen wat teen 18 Maart afgehandel moet wees. Botha sê indien die departement nie aan die hofbevel gehoor gee nie, sal die CSS se regspan verdere stappe doen. Maroela Media het Ncumisa Ndelu, woordvoerder van die KwaZulu-Natalse departement van maatskaplike ontwikkeling, vanmiddag om kommentaar genader, maar Ndelu beweer die departement het “pas eers die hofbevel ontvang” en kan daarom nog nie kommentaar lewer nie. Adv. Anton Alberts, voorsitter van die VF Plus, sê intussen die party sal ondanks die hofbeslissing dat die kinders moet terugkeer ŉ klag by die Menseregtekommissie (MRK) teen die departement en die betrokke amptenare indien “aangesien die onmenslike wyse waarop die kinders behandel is, totaal onaanvaarbaar is”. Van die kinders het papiere op die vensters geplak waarop hulle aandui dat hulle nie uit die kinderhuis verwyder wil word nie. Foto: Newcastle Advertiser “Die VF Plus verwelkom die beslissing van die hooggeregshof dat die kinders… dadelik moet terugkeer. Een van die persone wat betrokke is by die kinderhuise, het in ŉ roerende boodskap op sosiale media vandag gesê die personeel is baie opgewonde oor die kinders se terugkeer, en dat die skole oorweldig word van die spontane optrede van die gemeenskap wat wil help om die kinders weer terug te verwelkom. “Daar word onder meer gereed gemaak om die kinders, van alle rasse, te verwelkom met lekkers en ŉ geskenk wat op elkeen se bed vir hulle sal wag,” sê Alberts. “Die beslissing van die hof, wat duidelik geneem is in belang van die kinders [en] al die tersaaklike inligting rondom die situasie in ag geneem het, staaf die VF Plus se siening dat die betrokke amptenare by die departement kwaadwillig opgetree het en die kinders sodoende aan groot trauma en ongerief blootgestel het.”